In nomine summæ et individuæ Trinitatis, Patris et Filii et Spiritus Sancti. Amen. Sanctorum prædecessorum nostrorum ordinatio, labilis memoriæ defectum seu fortunæ mutabilitatem in futurum præcavens, multimodis nos instruit exemplis ea, quæ in Ecclesia Dei solemniter aguntur, literalibus tradere monimentis, et episcopalibus confirmare munimentis. Eorum igitur meritis, et dignis operibus, pro spe et retributione cœlestium participare desiderans, Guilencus ego, nutu Dei almæ Lingonicæ sedis episcopus, hoc in divinæ misericordiæ respectu pietatis genere consulendum destinavi, ut eleemosynis et bene gestis prædecessorum meorum monasterio Reomaensi rationabiliter subscriptis et deputatis, manum favoris mittam, et per bonæ voluntatis holocaustum justorum me benefactis intercludam. Laude igitur et consilio fidelium nostrorum totius Lingonensis ecclesiæ, interveniente Domno Bernardo Reomaensis monasterii abbate præstantissimo, Deo primum, et Beatæ Dei genitrici Mariæ, et Beato Joanni Reomaensis monasterii, et monachis ibi in servitio Dei aggregatis, vel eis in perpetuum successuris, de omnibus rebus subinsertis, secundum privilegia sanctorum prædecessorum meorum Lingonensium episcoporum, hujusmodi testamentum ex parte mea constituo, conscribo, et confirmo. Privilegium Sigoaldi episcopi de consecratione abbatis, de fraterna dilectione, de charitativa fratrum castigatione et emendatione, sed et de omnibus quæcumque episcopaliter præcepit et confirmavit, laudamus et confirmamus; privilegium Guidrici episcopi, de tribus ecclesiis, videlicet de Asiaco, et de Similiaco, et de Vineis; privilegium Acchardi episcopi, de ecclesia Corpus-Sancti, de ecclesia Montis-Bertaldi, Betfontis, et Asneriis, Riceii, et Nuidis; privilegium Hugonis episcopi de ecclesia Juliaci. Privilegium Arduini episcopi, de jure parochiæ Asiaci, et de integritate ipsius..... Hæc autem omnia tam ex prædecessorum nostrorum, quam ex nostro præcepto generaliter astruentes, chartam subinde plenissime conscriptam, et adstipulatam, in isto synodali conventu manus propriæ tactu, et subscriptione confirmamus, et archidiaconis nostris ordinabiliter confirmandam donamus. Si quis vero contra istius nostræ definitionis paginam obvius ire præsumpserit, bis vel tertio commonitus, nisi se correxerit, et ad emendationem venire festinaverit, inferni pœnis subjaceat, et cum misero divite Lazarum a longe videat, nec ad illius felicitatem unquam pertingere valeat. Acta sunt hæc Lingonis, in plenaria synodo, anno ab Incarnatione Domini millesimo centesimo vicesimo sexto, apostolicæ sedis cathedram obtinente domno Honorio II, Francorum excellentissimo rege Ludovico, Lingonensis ecclesiæ episcopo domino Guilenco. Ego LAMBERTUS, Lingonensis ecclesiæ archiclavus subscripsi; Ego AIRARDUS, decanus Lingonensis ecclesiæ subscripsi; Ego GOCELINUS, archidiaconus subscripsi; Ego GUIDO, archidiaconus subscripsi; Ego GARNERIUS, archidiaconus subscripsi; Ego FULCO, archidiaconus subscripsi; Ego DURANNUS, notarius, ad vicem Fulconis cancellarii scripsi, dictavi, et recitavi.